Florin Piersic, în vârstă de 88 de ani, a fost transferat pe secția de Terapie Intensivă a Institutului Inimii din Cluj Napoca, anunță Antena 3 CNN.
Actorul a fost operat luni la Spitalul Militar pentru o infecție la genunchi. Ulterior, medicii au descoperit că infecția s-a extins până la stimulatorul cardiac pe care acesta îl are montat de câțiva ani.
Medicii nu fac publice prea multe detalii cu privire la starea de sănătate a acestuia, după ce familia marelui actor a cerut reprezentanților medicali discreție în ceea ce privește starea de sănătate.
În funcție de cum evoluează starea lui de sănătate, se poate pune problema transferului la o altă clinică medicală, sau chiar în străinătate, însă, în acest moment, nu se ia în calcul o astfel de decizie.
Florin Piersic, în vârstă de 88 de ani, a avut ultimul spectacol în data de 6 aprilie 2023. Atunci el a jucat piesa „Străini în noapte“ pe scena Teatrului Radu Stanca, din Sibiu.